SL Uradni list Evropske unije C 66/1

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 66/01)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„TŘEBOŇSKÝ KAPR“

ES št.: CZ/PGI/0377/18.10.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a, CZ-160 68 Praha 6 – Bubeneč Telefon: (420) 220 38 11 11 Telefaks (420) 224 32 47 18 E-naslov: posta@upv.cz

2. Vlagatelj:

Naziv: Rybářství Třeboň a.s. Naslov: Rybářská 801, CZ-379 01 Třeboň Telefon: (420) 384 70 15 39 Telefaks (420) 384 72 33 59 E-naslov: rybarstvi@rybarstvi.cz Sestava: proizvajalci/predelovalci ( X ) drugi ( )

Ta vloga odstopa od člena 5(1) Uredbe Sveta (ES) št. 510/2006, saj je na območju le en proizvajalec. Zahteve iz člena 1 Uredbe Komisije (EGS) št. 2037/93 (2) so izpolnjene.

3. Vrsta proizvoda:

Skupina 1.7 – Sveže ribe in iz njih pridobljeni proizvodi.

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Naziv: „Třeboňský kapr“

4.2. Opis: „Třeboňský kapr “se uvršča v vrsto „navadni krap“. Za dosego končnih značilnosti proizvoda ni bistvena nobena posebna rasa ali križanje te vrste.

„Třeboňský kapr “se goji v ribnikih na opredeljenem območju, kar pomeni, da se morajo razmnoževanje, reja in negovanje izvajati na tem območju. Ni treba, da se tudi predelava izvaja na opredeljenem območju.

Hrbet krapa „Třeboňský kapr “je temno zelen, siv ali sivo moder, boka sta rumeno zelena do zlata, trebuh pa rumeno bel. Hrbtne in repne plavuti so sive, repne in podrepne plavuti imajo rdečkast odtenek, prsne in trebušne plavuti so rumenkaste ali rdečkaste. Za trup krapa „Třeboňský kapr “je značilen visok hrbet.„Třeboňský kapr “zraste do dolžine 1 m in doseže težo 20 kg ali več. Njegova najprimernejša teža pri zakolu je 1,20 do 1,80 kg pri starosti treh let in 2,40 do 3,20 kg pri starosti štirih let.

Specifikacija mesa krapa „Třeboňský kapr“: suha snov 23 %, beljakovine 19,2 %, maščoba 2,6 %.

Kar zadeva organoleptične lastnosti, se „Třeboňský kapr “odlikuje po mesu visoke kakovosti in zelo nizko vsebnostjo maščobe. Meso je prijetnega okusa, z značilnim ribjim okusom krapa „Třeboňský kapr“. Okus je jasen in značilen, kar je posledica gojenja v visokokakovostni, čisti vodi na opredeljenem območju, učinka naravnih in geografskih razmer na gojenje krapa, vpliva posebnega podtalja Třeboňske kotline in zlasti pretežno naravnih planktonskih hranil v vodi opredeljenega območja, dopolnjenih z dodatno krmo. Dodatna krma je sestavljena iz žit.

„Třeboňský kapr “se trži bodisi živ ali predelan, tj. zmrznjen, ohlajen (svež), prekajen ali mariniran v naslednjih oblikah: cel krap z odstranjenim drobovjem, krap, razdeljen na polovice ali porcije, fileti, užitno drobovje.

4.3. Geografsko območje: Opredeljeno območje za gojenje krapa „Třeboňský kapr “zajema ribnike v Třeboňski kotlini na Třeboňskem zavarovanem krajinskem območju; kanal Zlatá stoka in z njim povezani vodotoki povezujejo ribnike v skupno omrežje.

4.4. Dokazilo o poreklu: Dejanska proizvodnja krapa „Třeboňský kapr“, od smukanja do vzreje, gojenja in predelave, poteka na opredeljenem območju v skladu s sistemom kontrole kakovosti s certifikatom ISO 9001:2001 in se preverja s sistemom HACCP (Hazard Analysis and Critical Control Point, Analiza tveganja in kritična nadzorna točka). Specifikacijo preverja državna veterinarska uprava.

Po tem sistemu je osebje regionalne veterinarske uprave navzoče pri ulovu rib iz bazenov in njihovi prodaji, pri čemer pregleda zdravstveno stanje, videz in kakovost rib. Poleg tega osebje regionalne veterinarske uprave v skladu z vzpostavljenim načrtom spremljanja v rednih presledkih med letom jemlje vzorce rib iz posameznih ribogojnic in v odobrenih laboratorijih izvaja teste in analize. Testi in analize ugotavljajo zdravstveno stanje rib, njihovo zdravstveno ustreznost in kakovost mesa. Naključni pregledi in jemanje vzorcev se izvajajo tudi ob smukanju rib.

Ribogojec vnese podatke o vseh premikih rib znotraj ribogojnice v predpisano evidenco. Evidenca kaže tako fazo polnjenja bazenov kot tudi vse premike rib in njihov ulov. Računovodska evidenca o prodaji rib kaže število prostorninskih enot prodanih rib in navaja kupce. Kupci se evidentirajo v računovodskem sistemu.

4.5. Metoda pridobivanja: Prihodnje plemenske ribe za gojenje krapa „Třeboňský kapr “so vedno potomci znanih staršev, katerih zunanjost (razmerja med telesnimi merami, vrsta lusk in barva) ustrezajo zahtevanim merilom.

Med vzrejo mladih plemenskih rib na opredeljenem območju se izvaja selekcija, pri kateri se pozornost posveča doseženi telesni teži, vrsti lusk in zdravstvenemu stanju. V življenje mladic in plemenskih rib se posega kar najmanj.

Za razmnoževanje krapov se uporablja metoda smukanja v nadzorovanem okolju v vališču na opredeljenem območju, v katerem je kakovost okolja in vode zagotovljena.

Zarodek v ikri se razvije v posebni napravi. Krapove ličinke s hranilnimi mešički se hranijo v posebnih vzrejnih ribnikih, ki so prav tako na opredeljenem območju. Med to stopnjo razvoja se „Třeboňský kapr “hrani z naravno hrano (plankton in bentos), delno pa se krma dopolnjuje z mešanico žit brez dodatkov. Mladice krapa v teh ribnikih rastejo od enega do dveh let, potem pa se preselijo v večje ribnike, v katerih v enem do dveh letih zrastejo do velikosti, primerne za prodajo. Na tej stopnji dve tretjini hrane krapov sestavlja njihova naravna hrana, eno tretjino pa dopolnilna krma iz žit. Krmljenje ima neposreden vpliv na oblikovanje mesa in njegovo kakovost, s tem pa tudi na splošno uporabno vrednost krapa „Třeboňský kapr“. Dodatno krmljenje krapov se prilagaja temperaturi vode in njeni nasičenosti s kisikom. Seveda se spremlja tudi količina dopolnilne krme, ki jo krapi zaužijejo, njihova rast in zdravstveno stanje. Ti podatki se zbirajo z rednimi pregledi na krmilnih mestih in s testnimi ulovi rib.

Nalovljene ribe, primerne za prodajo, se hranijo v vmesnih ribnikih, tj. manjših vodnih bazenih, skozi katere teče voda iz opredeljenega območja. V vmesnih ribnikih se blatni okus rib odstrani, zaradi čiste tekoče vode pa se mesu poveča vrednost in izboljša okus. Po ulovu rib iz vode in običajni obdelavi se proizvod dodatno obdela, na primer ohladi, zamrzne, prekadi ali marinira.

4.6. Povezava: Opredeljeno območje ima posebno podnebje zaradi svojega položaja in geomorfologije, za katero je značilno veliko voda; vse to ugodno vpliva na prirast rib. Geografsko območje je ekološko čisto, brez večjih industrijskih in naselbinskih virov onesnaženja na Třeboňskem zavarovanem krajinskem območju, kar ugodno deluje na zdravstveno stanje rib. Sistem ribnikov, ki jih med seboj povezuje kanal Zlatá stoka, je edinstveno vodno omrežje, staro več kot 300 let, ki zaradi svoje strukture in vloge nima tekmeca ne le v Evropi, ampak na vsem svetu; je poseben biotop z ustaljenimi značilnostmi, ki vplivajo na lastnosti proizvoda. Na tem območju so odlične razmere za nastajanje planktona in krapove naravne hrane z visoko vsebnostjo hranil, k čemur prispevajo tudi posebne podnebne in geološke razmere, opisane spodaj.Vsa navedena dejstva ustvarjajo vzročno povezavo med opredeljenim geografskim območjem in končnimi značilnostmi izdelka (gl. točko 4.2).

„Třeboňský kapr “se omenja v zgodovini preteklih stoletij, ko so trgovske poti vodile v Passau in na Dunaj.

Tradicija gojenja krapa v čeških deželah sega skoraj tisoč let v preteklost. Gojenje krapov, ločeno glede na starost, in prve začetke selekcije plemenskih krapov je omenjal že Dubravius v 16. stoletju, ko je bilo ribogojstvo na Třeboňskem razvitejše kot drugje. Leta 1506 je Štěpánek Netolický pripravil predlog za sistem ribnikov v Třeboňski kotlini. Os sistema je postal kanal Zlatá stoka, ki vzdolž 48 km svoje dolžine oskrbuje veliko ribnikov med krajema Chlum u Třeboně in Veselí nad Lužnicí z vodo iz reke Lužnice. Gojenje krapa „Třeboňský kapr “omenja več publikacij, kot sta „Atlas kaprů chovaných v ČR “(Atlas krapov, gojenih v ČR), ki ga je napisal J. Pokorný, in „Pět století rybničního hospodářství v Třeboni “(Pet stoletij ribogojskega gospodarstva v Třebonu), ki jo je napisal J. Šusta.

Naziv „Třeboňský kapr “se uporablja neprekinjeno že več kot 100 let za označevanje rib s posebnimi lastnostmi. Od leta 1974 je zaščiten kot češka označba porekla št. 54 „Třeboňský kapr “(Wittingauer Karpfen) in tudi kot mednarodna označba porekla „Třeboňský kapr “(Wittingauer Karpfen) z mednarodnima registracijama na podlagi lizbonskega sporazuma (št. 53 z dne 22. novembra 1967 in št. 836 z dne 6. decembra 2000). Poleg tega zaščito označbe „Třeboňský kapr “urejajo dvostranski sporazumi o zaščiti označb porekla, sklenjeni med Češko republiko ter Avstrijo, Portugalsko in Švico.

Posebni značaj, kakovost in parametre okusa krapa „Třeboňský kapr “določata zlasti vzreja in prehrana rib v opredeljenem geografskem območju, ki ima naslednje posebnosti:

Značaj, posebne značilnosti in status regije: domiselno omrežje umetnih kanalov in ribnikov, zgrajenih v več korakih med srednjim vekom in današnjim dnem, je popoln sistem postopnih, usklajenih sprememb krajine, ki naravne krajevne danosti uporablja in izkorišča na občutljiv način.

Obsežna dolinska močvirja z dobro ohranjenimi rastlinskimi skupnostmi in od njih odvisno favno nevretenčarjev so med najdragocenejšimi biotopi, ki so v mnogih primerih edinstveni ne le na Češkem, ampak tudi v vsej Evropi. Nič manj dragoceni elementi so obsežni sistemi ribnikov z drugotno nastalimi obrežnimi skupnostmi, ki pogosto zamenjujejo prvotne biotope mokrišč.

Geologija: velik del Třeboňskega je sestavljen iz geomorfološkega kompleksa Třeboňske kotline in, zlasti na zahodnem, sedimentarnem delu, iz ravnine kotline Lomnický, na vzhodnem delu pa iz višavja Kardašořečická pahorkatina na kristalinskem podtalju. Třeboňska kotlina se z rahlim naklonom spušča od juga proti severu.

Podnebje: v splošnem je podnebje Třeboňskega, zlasti v kotlinskih področjih, do neke mere posebno in se razlikuje od okoliških območij zaradi lege in geomorfologije tal ter dejstva, da prevladujejo vodovja. Povprečna letna temperatura je višja, kot bi pričakovali na tej višini, dejansko število sončnih ur pa večje. Poleti so pogosti močni nalivi. Značilnost Třeboňske kotline so pogoste toplotne inverzije brez vetra med daljšimi obdobji zastajanja zračnih mas v kotlini, zlasti v hladnejšem delu leta. V takih razmerah je pogosta tudi megla. Na srečo te toplotne inverzije in nezadostna prevetrenost zaradi redkih virov onesnaževanja ne škodujejo preveč kakovosti zraka v Třeboňski kotlini.

Zavarovano krajinsko območje: na Třeboňskem sta dve območji (ki obsegata veliko lokacij) vključeni v seznam mokrišč mednarodnega pomena, ki jih ščiti Ramsarska konvencija.

Nadaljnji dokaz specifičnosti ekosistema tega območja je dejstvo, da organizacija Birdlife International že več let uvršča Třeboňsko med evropsko pomembna območja za ptice (Important Bird Area, IBA). Třeboňsko je bilo poleg tega razglašeno za območje varstva NATURA 2000 (kot SPA in SAC).

Vse te značilnosti sestavljajo posebni biom regije s čistim okoljem, vodo in zrakom, tako da ima gojenje krapa „Třeboňský kapr “na opredeljenem območju vse značilnosti ekološko čistega procesa. Zaradi navedenih naravnih parametrov so razmere na opredeljenem območju še posebej primerne za nastajanje naravne hrane krapa.

4.7. Nadzorni organ:

Naziv: Krajská veterinární správa pro Jihočeský kraj, Inspektorát v Jindřichově Hradci Naslov: Rybářská 801, CZ-379 01 Třeboň Telefon: (420) 384 72 11 87 Telefaks (420) 384 72 11 87 E-naslov: z.cupr.kvsc@svscr.cz

4.8. Označevanje: Označba „Třeboňský kapr “se uporablja pri trženju živih rib tako, da se v trgovini na debelo pri dobavah rib v transportnih cisternah in z motornimi vozili označba navede na fakturah, dobavnicah in tovornih listih, lahko pa je tudi na cisterni ali motornem vozilu. V trgovini na drobno, tj. pri prodaji rib v trgovinah in na stojnicah, mora prodajalec poskrbeti, da je na prodajnem mestu dobro viden napis „Třeboňský kapr“.

Pri predelanih ribah je označba „Třeboňský kapr “jasno navedena na embalaži.

(1) UL L 93, 31.3.2006, str. 12.

(2) UL L 185, 28.7.1993, str. 5.